Gossip Girl
Televisiosarja > Jaksot > Toinen tuotantokausi (2008–2009)

| # | Nimi | Ensiesitys Suomessa | Käsikirjoittaja(t) | Ohjaaja |
| --- | --- | --- | --- | --- |
| 1 | "Kesäiset suhteet" (engl. Summer, Kind of Wonderful) | 24. maaliskuuta 2009 | Joshua Safran | J. Miller Tobin |
New Yorkin parempien piirien kesä on kulunut Long Islandin Hamptonissa. Serena ja Nate teeskentelevät olevansa yhdessä, jotta Serena saa rauhassa surra eroaan Danista ja Nate pelehtiä naimisissa olevan naisen kanssa (Mädchen Amick). Blair kotiutuu Ranskasta käsipuolessaan uusi poikaystävä James ja mustasukkainen Chuck alkaa selvittää Jamesin taustaa. Puheet Princetonin käymisestä osoittautuvatkin valheeksi, mutta todellisuus voi myös olla tarua ihmeellisempää. Danin kesäharjoittelu kirjailija Jeremiah Harrisin leivissä saa tylyn lopun, kun Dan ei saa aikaiseksi lupaamaansa kertomusta. Tarinan päätöstä onkin haettava Hamptonista. Yllättäen avuksi tulee myös Serenan ennen niin vastahakoinen isoäiti CeCe.
| 2 | "Pakko olla tarpeeksi hieno" (engl. Never Been Marcused) | 31. maaliskuuta 2009 | Stephanie Savage | Michael Fields |
Blair järjestää juhlat tehdäkseen vaikutuksen lordi Marcuksen äitipuoleen, mutta herttuattaren henkilöllisyys pääsee yllättämään. Kova työ on kaatua yhteen ivalliseen kommentiin, mutta kirjastosta löytyy apua tähänkin pulmaan. Archibaldit saavat FBI:n kotikäynnille isän pakomatkan vuoksi ja Naten äidin on turvauduttava Chuckin apuun pitääkseen viranomaiset loitolla perheen omaisuudesta. Vanessa on kesän aikana pannut Rufuksen gallerian uuteen uskoon, mutta malttaako Rufus jatkaa galleristina vai vetääkö kiertue-elämä puoleensa?
| 3 | "Yön pimeys" (engl. The Dark Night) | 7. huhtikuuta 2009 | John Stephens | Janice Cooke |
Serena ja Dan välttelevät puhumista aiemmista ongelmistaan, mutta koko kaupungin pimentävä sähkökatkos pakottaa siihenkin, kun he jäävät jumiin hissiin. Blairin juhlien vieraat eksyvät pimeydessä toisistaan tai törmäävät ei-toivottuihin henkilöihin. Nate haluaa lämmitellä välejään Vanessaan, mutta herttuatar ei ole valmis luopumaan salasuhteen tuomasta jännityksestä. Blair kaipaa intohimoa suhteeseensa Marcuksen kanssa, Chuckilta taas on himot hukassa kaikkien muiden kuin Blairin kanssa. Jenny kommentoi Eleanor Waldorfin vaatemallia, mutta harjoittelijan liiallinen aloitteellisuus palkitaan herkästi potkuilla.
| 4 | "Exän salaiset kansiot" (engl. The Ex Files) | 14. huhtikuuta 2009 | Robby Hull | Jim McKay |
Viimeisen lukiovuoden aluksi Blair posseineen rankkaa klikkiinsä pyrkivät, mutta seula on kova. Dan tutustuu koulun uuteen oppilaaseen Amandaan, mitä Serena ei katso hyvällä. Pian kuka ehtii ensin treffeille -kisa on täydessä käynnissä, mutta Dan aliarvioi Serenan vaikutusvallan koulussa S:n ottaessa paikkansa koulun kuningattarena. Blair hämmentyy osien vaihdosta, mutta ei ehdi kauan miettiä asiaa, koska arkaluontoinen kuva antaa aseet päästä herttuattaresta eroon. Lily potee yksinäisyyttä Bartin ollessa työmatkoilla, mutta Rufus ei innostu viihdyttäjän osasta.
| 5 | "Ja Serena nousee" (engl. The Serena Also Rises) | 21. huhtikuuta 2009 | Jessica Queller | Patrick Norris |
New Yorkin muotiviikot saavat kaupungin sekaisin ja kilpailuvietin pintaan. Jenny lintsaa koulusta auttaakseen Eleanoria, joka alkaa arvostaa harjoittelijansa lahjakkuutta. Äidistään mustasukkainen Blair käräyttää Jennyn isälleen ja Rufus ottaa yhteen tyttärensä kanssa. Blair käy valtataistoa myös Serenan kanssa, vaikka S ystävineen pelastaa Eleanorin muotinäytöksen. Dan alkaa kirjoittaa tarinaa Chuck Bassista ja saakin Chuckia lapsuudesta asti piinanneen salaisuuden selville, mutta Chuck alkaa katua heikkoa hetkeään. Bart Bass eliminoi ennalta Lilyn menneisyydessä piileviä skandaalinpoikasia ja Lily huomaa miehensä tuntevan vaimonsa paremmin kuin haluaisi.
| 6 | "New Haven saa odottaa" (engl. New Haven Can wait) | 28. huhtikuuta 2009 | Alexandra McNally ja Joshua Safran | Norman Buckley |
Blairin ja Serenan vihanpito jatkuu ja Serena päättää kiusallaan tehdä tutustumiskäynnillä vaikutuksen Yalen dekaaniin, koska opinahjo on kuulunut Blairin haaveisiin. Nokittelu campuksella yltyy lopulta tappeluksi asti. Chuck havittelee pääsyä salaseura Skull and Bonesiin, mutta hyväksyntä edellyttää Naten henkilöllisyyden paljastamista kostonhimoisille opiskelijoille, Nate isän taloussotkut kun ovat sekoittaneet monen yalelaisenkin rahastot. Danin pääsy Yaleen on vastatuulessa, koska tarvittavat suositukset puuttuvat huonosti sujuneen kesäharjoittelun jälkeen. Jenny ei suostu jatkamaan koulunkäyntiä, vaan kinuaa Rufukselta lupaa opiskella kotona, jotta voisi jatkaa töitä Eleanorin yrityksessä.
| 7 | "Chuck Bassin elämää" (engl. Chuck In Real Life) | 5. toukokuuta 2009 | Lenn K. Rosenfeld | Tony Wharmby |
Vanessa kiristää Blairin hyväntekeväisyyteen kuvalla Marcuksesta ja Catherinesta, mutta Blair kostaa lyömällä vetoa Chuckin kanssa. Jos Chuck viettelisi ja hylkäisi Vanessan, palkintona olisi Blair. Brooklyniläisen talon osto alkaa pilana, mutta Chuck huomaakin keksineensä mielekästä tekemistä. Perheen julkisivua ahkerasti kiillottava Bart tylyttää poikaansa ja Vanessa näkee Chuckissa välähdyksen inhimillisyyttä, mikä saa Blairin levottomaksi. Serena kapinoi Bartin uusia perhesääntöjä vastaan ja nolaa äitinsä julkisesti. Humphreyt ottavat Naten siipiensä suojaan, kun Danille selviää, että Nate majailee tyhjässä talossa.
| 8 | "Jennyn muotikapina" (engl. Pret-a-Poor-J) | 12. toukokuuta 2009 | Amanda Lasher | Vondie Curtis Hall |
Jenny menestyy töissä, mutta Eleanor ottaa kaiken kunnian onnistumisista. Mallityttö Agnes miesystävineen yllyttää Jennyä tekemään oman mallistonsa ja auttaisi sen lanseerauksessa, mutta Nate tulee epäluuloiseksi uusien tuttavien tarkoitusperistä. Serenan pyynnöstä Dan neuvoo Blairiä, miten kietoa Chuck pikkusormen ympäri, mutta Chuck osoittautuu kovaksi vastukseksi. Kissa ja hiiri -leikki käy kovilla kierroksilla, kun kumpikaan ei ole valmis ensimmäisenä sanomaan niitä kolmea pientä sanaa. Serena tapaa Rufuksen galleriassa nuoren taiteilijan, jonka treffikutsuun haluaisi suostua loukkaamatta silti Dania.
| 9 | "Ikävyyksiä kerjäämässä" (engl. There Might be Blood) | 19. toukokuuta 2009 | Etan Frankel ja John Stephens | Mark Piznarski |
Jenny valmistelee muotinäytöstään, joka järjestetään sissi-iskuna kesken hyväntekeväisyysgaalan. Riskinä on, että tempaus joko avaa ovet muotimaailmaan tai sulkee ne Jennyltä lopullisesti. Suositusten toivossa Blair liehittelee perhettä, jonka tuttavapiiriin kuuluu Yalen dekaani. Lapsenvahdiksi lupautuminen alkaa kaduttaa, kun vahdittavaksi tulee 15-vuotias Emma, joka päättää ottaa ilon irti elämästä heti vanhempien silmä välttäessä. Blairin harmiksi Emma päättää, että Chuck olisi juuri omiaan täyttämään illan tavoitteet.
| 10 | "Turhuuden rovio" (engl. Bonfire of the Vanity) | 26. toukokuuta 2009 | Jessica Queller | David Von Ancken |
Blair valmistelee 18-vuotisjuhliaan ja odottaa äitinsä uuden miesystävän tapaamista, mutta Curys ei vastaa alkuunkaan odotuksia. B hokee itselleen olevansa aikuinen, mutta pian käy ylivoimaiseksi olla tonkimatta miehen heikkoja kohtia. Aaron haluaa muusakseen Serenan, joka saa karvaasti kokea, että muusan ja tyttöystävän välillä on eroa. Danille annetaan tehtäväksi kirjoittaa paljastuksia Bart Bassista ja hän voittaakin pohatan luottamuksen puolelleen, mutta Chuck ehtii saada vihiä hankkeesta.
| 11 | "Mahtavat Archibaldit" (engl. The Magnificent Archibalds) | 2. kesäkuuta 2009 | Joshua Safran | Jean DeSegonzac |
Kapteeni ilmestyy kaupunkiin ja houkuttelee perhettään mukaan Karibialle, mutta FBI ehtii saada vihiä suunnitelmista. Nate on kovan paikan edessä: luottaako isäänsä vai pelastaako edes oma, solmuun mennyt elämä. Blairin suosikkijuhla kiitospäivä on mennä pilalle, kun Cyrus tuo juhlintaan omat perinteensä ja sukulaisensa. Dorota paljastaa lisäksi Eleanorin ja Cyruksen suuren uutisen, mikä saa lopullisesti suun mutrulle. Jenny piileskelee Bassin perheen asunnolla ja Lilylle selviää, että Jenny harkitsee virallista eroa vanhemmistaan. Eric löytää Bartin salaiset kansiot, joissa on tiedot jokaisen perheenjäsenen menneisyydestä.
| 12 | "Ihmeellinen on valhe" (engl. It's a Wonderful Lie) | 9. kesäkuuta 2009 | Robby Hull | Patrick Norris |
Serena on päätymässä tuplatreffeille Aaronin, Danin ja Aaronin ex-tyttöystävä Lexien kanssa, mutta tieto Lexien treffikäyttäytymisestä alkaa herättää huolta. Blair ja Chuck sopivat valitsevansa toistensa deitit koulun tanssiaisiin, mutta kaksoisolennot pääsevät yllättämään. Jenny saa selville Naten ja Vanessan suhteen ja päättää näpäyttää Vanessaa yhdessä koulun ilkimysten kanssa. Omatunto kolkuttaa viime hetkellä, mutta ehtiikö Jenny pelastaa Vanessan julkiselta häpeältä? Lilyn ja Bartin avioliitossa on ongelmia. Lily tekee tilanteesta omat päätöksensä, mutta yllättävä puhelinsoitto muuttaa tilanteen.
| 13 | "Oi Bart, missä lienet?" (engl. O Brother, Where Bart Thou?) | 16. kesäkuuta 2009 | Felicia D. Henderson | Norman Buckley |
Upper East Sidella valmistaudutaan Bartin hautajaisiin. Chuck syyttää Lilyä isänsä kuolemasta ja kuulee Bartin yksityisetsivältä, että Bart ehti saada selville syyn, miksi Lily vuosia sitten oleskeli ranskalaisessa sairaalassa. Tietoa tarjotaan CeCellekin, jolla riittää sulateltavaa Lilyn lämpimissä tunteissa Rufusta kohtaan. Aaron kutsuu Serenan jouluksi Buenos Airesiin, mutta Serena empii matkalle lähtöä, koska ajatuksissa kaihertaa yhä Dan. Kumman vuoro on panostaa tunteisiinsa, lapsien vai vanhempien?
| 14 | "Bassien valtakunta" (engl. In The Realm of the Basses) | 23. kesäkuuta 2009 | John Stephens | Tony Wharmby |
Chuck on ollut kateissa isänsä hautajaisista saakka, kunnes Jack-setä löytää hänet Bangkokista ja tuo takaisin kotiin. Kenenkään apu ei kuitenkaan kelpaa pojalle, joka hukuttaa murheitaan alkoholiin. Blair on ehdolla Colony Clubiin, silmäätekevien naisten hienostoklubiin, mutta huomaa, että karsinta on kovin samanlaista kuin koulun portailla. Jenny palaa kouluun ja antaa kovan vastuksen Penelopelle. Aaronin jättänyt Serena on palaamassa yhteen Danin kanssa, mutta Lilyn ja Rufuksen salaisuus voi tehdä suhteesta äkkiä lopun.
| 15 | "Testamentin viemää" (engl. Gone With the Will) | 30. kesäkuuta 2009 | Amanda Lasher | Tricia Brock |
Bartin testamentti julkistetaan ja isän kirje yllättää Chuckin lisäksi toimitusjohtajaksi haluavan Jackin. Blair yrittää olla Chuckin tukena, mutta käyvätkö Jackin asettamat houkutukset veljenpojalle ylivoimaisiksi? Koulussa kuullaan, että Dan salaa jotain Serenalta. Gossip Girl peräänkuuluttaa lisätietoja asiasta, mikä saa uteliaat liikekannalle. Lily ja Rufus jäljittävät Bostonissa adoptioon annettua poikaansa, mutta nykyinen perhe torjuu yhteydenotot parhaan taitonsa mukaan.
| 16 | "Postia Yalesta" (engl. You've Got Yale) | 7. heinäkuuta 2009 | Joshua Safran | Janice Cooke |
Blair ja Jenny ovat taas sotajalalla toisiaan vastaan. Jenny on järjestämässä poikaystävänsä Asherin kanssa juhlat, joihin Blairia ei ole kutsuttu. Dan näkee Asherin suutelevan toista poikaa, ja hän vinkkaa Gossip Girliä Asherin homoudesta. Serena luulee Georginan jo häipyneen maisemista, mutta tämä lähettääkin salaperäisen videon ja ilmestyy myös kylään illalliselle. Georgina paljastaa ruokapöydässä Lilylle ja Serenalle mukamas vahingossa Ericin olevan homo – ja Eric kertoo myös Serenalle olevansa se Asherin salainen poikaystävä. Eric ja Blair menevät käymään Jennyn juhlissa, yrittävät painostaa Asheria tunnustamaan homoutensa, mutta koska se ei auta, lähettävät he tietonsa Gossip Girlille. Dan on tullut hyvin läheiseksi Georginan kanssa, mutta tuntee tytön yhä nimellä Sarah. Tämä selviää Serenalle myöhemmin, kun Dan esittelee Georginan Sarahina. Georgina haluaisi asioiden palaavan entiselleen, mutta Serena haluaa hänet pois Danin lähettyviltä. Hän käskee Danin pitää varansa. Myöhään illalla Serena menee Blairin luo ja paljastaa tälle hänen ja Georginan synkän salaisuuden: hän tappoi jonkun.
| 17 | "Sopimaton suhde" (engl. Carnal Knowledge) | 14. heinäkuuta 2009 | Alexandra McNally ja Lenn K. Rosenfeld | Liz Allen |
Blair etsii opettaja Carrin heikkoja kohtia ja pian kostotoimet uhkaavat jo B:n akateemisia haaveita. Onko Danista ja opettajasta levitetyissä juoruissa sittenkin perää, kun Serena näkee kaksikon kahvilla hellissä tunnelmissa? Rehtori saa tarpeekseen Gossip Girlistä ja kieltää puhelimet kouluissa, mikä on nuorten mielestä tietenkin katastrofi. Chuckilla on hataria muistoja edellisestä yöstä, mutta mielikuviin on kuitenkin jäänyt kaunotar, jonka hän päättää löytää. Jäljitys paljastaa viitteitä vaikutusvaltaisesta salaseurasta.
| 18 | "Epäsovun aika" (engl. The Age of Dissonance) | 21. heinäkuuta 2009 | Jessica Queller | Norman Buckley |
Oppilaat esittävät näytelmän Viattomuuden aika, mutta esitys alkaa elää omaa elämäänsä, kun näyttelijät selvittelevät välejään näyttämöllä. Blairin paikka Yalessa onkin menossa Nelly Yukille, koska joku on soittanut dekaanille nimettömän vihjeen B:n tekemisistä. Epämiellyttäviä totuuksia Blairista ja Serenasta alkaa kilahdella myös Gossip Girliin, ja alkaa kuumeinen syyllisen etsintä. Rachel yrittää jatkaa Danin tapailua, mutta Rufus puuttuu asiaan. Chuck törmää ihastukseensa Elleen, joka kiistää henkilöllisyytensä salaseuran kostoa pelätessään. Amerikkalainen draamasarja.
| 19 | "Isoisä" (engl. The Grandfather) | 28. heinäkuuta 2009 | Robby Hull ja Etan Frankel | J. Miller Tobin |
Nate saa serkulta kutsun sukujuhliin, mutta Nate on haluton tapaamaan isoisäänsä, joka hädän hetkellä kieltäytyi auttamasta häntä ja äitiä. Onko veri kuitenkin vettä sakeampaa, kun sukulaisuussuhteissakin on omat etunsa? Blair alkaa kapinoida entistä elämäänsä vastaan, missä Carter Baizen avustaa auliisti. Chuck yrittää puuttua asiaan, vaan janottaako vanha suola, ja miltä ajalta? Lily ehdottaa Rufukselle avoimuutta entisten kumppanien suhteen, mutta hymy hyytyy, kun toisella ei ole paperi riittää ex-kumppanien listaamiseen
| 20 | "J:n pitkän päivän ilta" (engl. Remains of the J) | 4. elokuuta 2009 | Sarah Frank-Meltzer | Allison Liddi-Brown |
Jenny täyttää 16 ja perhe haluaa järjestää kunnon juhlat, mutta Jenny ei ajatuksesta innostu. Serena ottaa bileiden järjestämisen kunnia-asiakseen, kun Poppy Lifton saa S:n tuntemaan, että elämä junnaa paikoillaan lukiolaiskuvioissa. Vanessa kääntyy Chuckin puoleen pelätessään menettävänsä Naten Blairille. Rufus murehtii raha-asioita, kun Yale ei myönnäkään Danille avustusta opintoihin. Dan saa elämänsä ensimmäisen ihailijakirjeen yllättävästä osoitteesta.
| 21 | "Sederpäivällinen" (engl. Seder Anything) | 11. elokuuta 2009 | Amanda Lasher | John Stephens |
Cyrus valmistelee juhla-ateriaa ja perehdyttäisi vieraatkin juutalaisiin perinteisiin, mutta pöydän ympärillä puhututtaa muu kuin ruoka. Espanjasta palannut Serena tarvitsee juristin apua spontaanin lomakäytöksensä vuoksi. Blair päättää pyrkiä seurapiirivaikuttajaksi ja saisi vetoapua Naten isoisältä, joka tarvitsee liittolaista saadakseen tyttärenpojan suuntaamaan toivotulle uralle. Dan hakeutuu pitopalvelun tarjoilijaksi auttaakseen isäänsä tulevissa opiskelumaksuissaan, mutta ensimmäisen asiakkaan osoite saa naaman venähtämään.
| 22 | "Etelän herrat pitävät vaaleaverisistä" (engl. Southern Gentlemen Prefer Blondes) | 18. elokuuta 2009 | Leila Gerstein | Patrick Norris |
Serena on vakuuttunut, että suhde Gabrieliin on vakaissa kantimissa, mutta Blair ryhtyy tutkimaan miehen katoamistemppuja. Avuksi tulee Chuck, joka vetää soppaan mukaan yllättävästä ympäristöstä löytyvän Georginan. Nate pohtii ratkaisua tuleviin liikennepulmiin, kun hänen ja Blairin tulevat opiskelupaikat sijaitsevat eri puolilla Manhattania. Natea kaihertaa myös ajatus Chuckin motiiveista pitää yhteyttä Blairiin. Jaksossa Michelle Trachtenberg palaa Georginan rooliin.
| 23 | "Huijarin viha" (engl. The Wrath of Con) | 18. elokuuta 2009 | Sara Goodman | Janice Cooke Leonard |
Gabriel on kadonnut maan alle sijoittajien rahat mukanaan ja myös Poppy valittaa joutuneensa huijauksen uhriksi. Syyllisyyttä poteva Serena päättää hankkia naapureidensa rahat takaisin. Avuksi tulevat Blair ja Chuck, jotka värväävät mukaan muuttuneen Georginan. Tilanne valkenee Lilyllekin, joka päättää hoitaa asian omalla tavallaan. Rufus valmistautuu kosimaan Lilyä, mutta löytääkin asiakirjan, joka vetää miehen vakavaksi.
| 24 | "Rikkaita tyttöjä" (engl. Valley Girls) | 25. elokuuta 2009 | Josh Schwartz ja Stephanie Savage | Marc Piznarski |
Tyttärensä käytökseen tuskastunut Lily muistelee nuoruuttaan 80-luvun Kaliforniassa, jonne halusi muuttaa saatuaan kenkää sisäoppilaitoksesta. Rhodesin suvun äiti-tytär-suhteet ovatkin hankalia jo toisessa polvessa, kun yhdellä jos toisella on ollut kokemusta poliisin putkasta. Blair valmistautuu unelmiensa tanssiaisiltaan, mutta suunnitelmat uhkaavat pettää kohta kohdalta. Ilkeät tytöt yrittävät junailla juhlien kruunajaisäänestyksen, mutta Chuck puuttuu asiaan. Jaksossa esiintyy No Doubt.
| 25 | "Näkemiin, Gossip Girl" (engl. The Goodbye Gossip Girl) | 25. elokuuta 2009 | Joshua Saffran | Norman Buckley |
Koulussa vietetään päättäjäisiä ja Gossip Girl tulee jakaneeksi omat, tylyt arvosanansa. Serena päättää selvittää bloggaajan henkilöllisyyden, mutta Gossip Girl paljastaa kostoksi loputkin panttaamansa juorut. Blair pohtii tunteitaan Chuckia kohtaan, joka katoaa jälleen kerran Eurooppaan, mutta palaa yllättävien tuliaisten kera. Rufus ja Lily viettävät vapaailtaa muistojen merkeissä. Dan törmää kahvilassa Scott-nimiseen poikaan, jolla on kuva Lilystä ja Rufuksesta.